Diari Oficial de la Generalitat Valenciana


Sumari del DOGV 8266, del 04-04-2018 (2018/3229)

RESOLUCIÓ de 21 de març de 2018, del president de la Generalitat, com a president de l'Agència Valenciana de la Innovació, per la qual es deleguen determinades atribucions en la persona titular de la vicepresidència executiva de l'Agència Valenciana de la Innovació.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8266

Data del DOGV
:   04-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3229


Data del document
:   21-03-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de març de 2018, del president de la Generalitat, com a president de l'Agència Valenciana de la Innovació, per la qual es deleguen determinades atribucions en la persona titular de la vicepresidència executiva de l'Agència Valenciana de la Innovació. [2018/3229]  
La Llei 1/2017, d'1 de febrer, de la Generalitat, va crear l'Agència Valenciana de la Innovació (d'ara en avant, AVI), la presidència de la qual recau, a l'empara d'allò que s'ha previst en l'article 12, en el president o la presidenta de la Generalitat.  
Posteriorment, es va aprovar el Decret 106/2017, de 28 de juliol, del Consell, pel qual s'aprova el Reglament d'organització i funcionament de l'AVI.  
En ambdós textos legals s'assignen diverses atribucions a la presidència de l'AVI, a més de les que altres normes li assignen pel fet d'assumir la presidència d'una entitat de dret públic.  
Per la seua banda, l'article 14 de la Llei 1/2017, estableix que la persona titular de la vicepresidència executiva de l'AVI, assumirà, entre altres funcions, aquelles que li delegue la presidència de l'AVI.  
A fi de dotar de més agilitat la gestió dels assumptes la competència de la qual té assignada la Presidència d'aquesta agència, es considera oportú, d'acord amb el principi d'eficàcia que regeix l'actuació de les administracions públiques, delegar determinades atribucions d'aquesta entitat en la persona titular de la seua vicepresidència executiva.  
En virtut d'això, i de conformitat amb allò que disposa l'article 63 de la Llei 5/1983, de 30 de desembre, del Consell, i en l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer. Delegació d'atribucions  
Delegar, en la persona titular de la vicepresidència executiva de l'AVI, totes les atribucions que corresponen a la presidència de l'AVI, tant per la normativa reguladora d'aquesta agència, com per qualsevol altra normativa que s'aplique a la presidència d'una entitat de dret públic, sense perjuí del que estableix l'apartat segon.  
  
Segon. Excepcions  
Queden exceptuades d'aquesta delegació, les atribucions següents:  
a) Tindre la màxima representació institucional i legal de l'Agència, així com aquelles atribucions que li corresponguen a la presidència de l'AVI en la seua condició inherent de persona titular de la Presidència de la Generalitat.  
b) Les que siguen desconcentrades en favor d'altres òrgans de l'AVI, per norma legal o reglamentària.  
c) Les que no puguen ser objecte de delegació per expressa prohibició legal.  
  
Tercer. Revocació i avocació  
Aquesta delegació podrà ser revocada en qualsevol moment per l'òrgan delegatori, de conformitat amb el que estableix l'article 9.6 de la Llei 40/2015, d'1 d'octubre, de règim jurídic del sector públic, i en l'article 63.5 de la Llei 5/1983, de 30 de desembre, del Consell.  
Les atribucions delegades en aquesta resolució podran ser avocades, en els termes i amb els requisits que estableix l'article 14 d'aquesta última norma.  
  
Quart. Constància expressa de la delegació  
En tots aquells supòsits en què es faça ús d'aquesta delegació haurà de fer-se constar expressament aquesta circumstància en la resolució o acte que s'adopte, i es considerarà dictada per l'òrgan delegatori.  
  
Les atribucions exercides per delegació no podran ser objecte de delegació en un altre òrgan.  
  
Cinqué. Suplència de l'òrgan delegat  
En cas d'absència, vacant o malaltia de la persona titular de la vicepresidència executiva, les atribucions que assumisca per delegació, passaran a ser exercides per la persona titular de la Secretaria General.  
Sisé. Entrada en vigor  
Aquesta resolució produirà efectes des del mateix dia que es publique en el Diari Oficial de la Generalitat Valenciana.  
  
València, 21 de març de 2018.- El president de la Generalitat: Ximo Puig i Ferrer